夜宿寶巖寄寇李二鍊師兼懷王環中
作者：李彭
朝代：宋

paragraphs: 北風驅雲度危嶠，日下蒼茫煙靄横。
山靈唤客起杖屨，定自不凡爲此行。
山南冥搜未得妙，山陰問津向猿鳥。
遙岑疊疊羅峻屏，溪流濺濺鳴楚調。
眼明全椒道士家，丹砂入頰暾朝霞。
談間勃窣妙理窟，挽不聽去猶欲遮。
縹思右轄千丈松，眉宇中藏嵇阮風。
放船雲夢鬼作祟，磈磊仆卧洪濤中。
此翁身大不及膽，引帆復逐天邊鴻。
淵宗堂中柱史裔，黄鵠作雛欺鶴唳。
衣裾不著京洛塵，潛心涪翁哦五字。
相逢俄頃復解攜，韻勝遣人增想似。
僧窗夢短夜復長，句挾寒霜聊可寄。